Llíria testa el projecte pilot HyPPR per a la prevenció d’incendis forestals
04 de desembre de 2018

La ciutat de Llíria ha iniciat el projecte pilot HYPPR, que utilitzarà l’energia i la força de l’aigua per a reforestar camps de cultiu abandonats amb arbres paulownia. Esta espècie, molt resistent al foc, permetrà millorar la prevenció dels incendis forestals i, a més, combatre el canvi climàtic per tal com es tracta d’una espècie amb alts índexs d’absorció del CO2.

La presentació del projecte s’ha realitzat este matí a l’edifici Multiusos amb la presència de l’alcalde de Llíria Manolo Civera, el representant del programa europeu i impulsor del projecte Eit Climate-KIC José Luis Muñoz i el professor de la UPV i responsable del projecte José Vicente Oliver.

Segons el primer edil, este projecte, que seguix el camí iniciat amb el projecte SimBioTIC, “converteix Llíria en un camp experimental pioner en la lluita creativa contra el canvi climàtic, amb un sistema innovador que suma en la lluita contra els incendis forestals, un dels grans problemes dels nostres llauradors”. En este sentit, l’alcalde de Llíria ha reconegut que ja hi ha agricultors i grans productors del municipi interessats a instal·lar la tecnologia del projecte HyPPR.

Este projecte preveu la reforestació de camps en desús amb un sistema de reg sostenible, mitjançant una bomba de reg hidropropulsat, que converteix la força hidràulica de rius i canals en energia mecànica. Amb este sistema, es pot bombejar l’aigua a una alçària  fins a 20 metres i realitzar la connectivitat directa amb el sistema de regadiu per degoteig. D’esta manera, s’aconseguix un triple estalvi: energètic, ambiental i econòmic; s'evita la utilització d’energies combustibles i es realitza un consum responsable de l’aigua, amb la qual cosa disminueix l’emissió de diòxid de carboni a l’atmosfera.

El projecte pilot d’este sistema de roda d’hidropropulsió es va instal·lar, el passat mes d’abril, en una parcel·la agrícola de Llíria. Esta instal·lació ha comptat amb la participació de la Comunitat de Regants de Llíria, davall la supervisió del Servei de Direcció Tècnica de la Confederació Hidrogràfica del Xúquer i l’empresa holandesa aQysta, impulsora del disseny de la bomba hidropropulsada.